У квалификацијама за Европско првенство 2016, Пољска је била у групи са Њемачком, Ирском, Шкотском, Грузијом и Гибралтаром. Квалификације је почела побједом над Гибралтаром 7:0, уз четири гола Роберта Левандовског, након чега су головима Милика и Миле савладали Њемачку 2:0. Гибралтар су убједљиво побиједили и у Варшави — 8:1, док су једини пораз у десет утакмица квалификација доживјели од Њемачке у Франкфурту 3:1. Против Шкотске оба меча су играли 2:2, док су Грузију двапут савладали са по 4:0; против Ирске су ремизирали у Даблину 1:1, док су у Варшави славили 2:1. Групу су завршили на другом мјесту, бод иза Њемачке, и пласирали се на треће Европско првенство заредом. На жријебу, Пољска је извучена у групи са Њемачком, Сјеверном Ирском и Украјином. У првом колу побиједила је Сјеверну Ирску 1:0, док је у другом ремизирала са Њемачком без голова. У посљедњем колу, савладала је Украјину и први пут прошла групну фазу. У осмини финала Пољска је тријумфовала над Швајцарском 5:4 након пенала, а у регуларном дијелу било је 1:1; пенале су играли и у четвртфиналу против Португалије, али су поражени 5:3.